[{"text_idx": "#000001", "text": "Vo\u0308ib pa\u0308ris kindlalt va\u0308ita, et gastronoomia maailm ta\u0308nasel Saaremaal on vallutatud kahe peakoka poolt, kellest u\u0308ks on Ricky ehk Risto Laanet. Juba kaks aastat on kohalike inimeste maitsemeelte eest hoolitsenud just tema. Lisaks heale a \u0301la carte menu\u0308u\u0308le, leiab Mosaiigist to\u0308o\u0308pa\u0308eviti ka kvaliteetseid pa\u0308evapakkumisi. Kuna menu\u0308u\u0308d on viimase paari aasta jooksul va\u0308he uuendatud, vo\u0308ib arvata, et po\u0308hjuseks on kohalike inimeste armastus selle vastu. Minu jaoks aga liiga kaua u\u0308ks menu\u0308u\u0308 ha\u0308sti va\u0308lja ei ma\u0308ngi, niiet ootasin suure huviga, et tegelikult tubli Chef Ricky millegagi u\u0308llataks. Ja lo\u0303puks tasuski ootamine a\u0308ra! Mosaiigi jo\u0308ulumenu\u0308u\u0308 on traditsiooniliste Saaremaa jo\u0308ulutoitude moodne presentatsioon."}, {"text_idx": "#000002", "text": "Pakutud Saaremaa lihaveise terriin maitses ku\u0308ll nagu u\u0308ks korralik ja lihaku\u0308llane su\u0308lt, aga o\u0303nneks puudus minu jaoks su\u0308ldi ko\u0308ige kohutavam osa \u2013 kallerdis. Terriin ise oli ha\u0308sti mo\u0308nusalt suussulav, kuid vo\u0308inuks olla veidi sa\u0308rtsakam ja va\u0308hem rasvane. Samas lisasid va\u0308ikesed punapeedi lehed sellele va\u0308ga pruuni-lilla-oranz\u030cikarva roale veidi jo\u0308ululisust. Seda toredust serveeriti Muhu pagarite seemneleival, mis oli ku\u0308ll va\u0308ga o\u0308ige tegu. Muhu leib on lihtsalt u\u0308ks minu lemmikutest! Omavalmistatud ko\u0308rvitsasalat maitses suurepa\u0308raselt nagu oleks minu vanaema tehtud ning tublisti ku\u0308u\u0308slaugune peedipu\u0308ree ja\u0308ttis suhu va\u0308ga tervisliku maigu. Kokkuvo\u0303ttes vo\u0308ib o\u0308elda, et Mosaiigi jo\u0303ulumenu\u0308u\u0308 eelroog andis meeldiva stardi 3-ka\u0308igulisele so\u0308o\u0308maajale."}, {"text_idx": "#000003", "text": "Pearoana pakuti Saaremaa seakarreed bataadikreemiga. U\u0308ks va\u0308ga julge tegu \u2013 pakkuda traditsioonilise kartuli asemel bataati. Kuid arvestades, et saarlaste huvi maailmako\u0308o\u0308gi vastu on viimasel ajal va\u0308ga palju kasvanud, siis oli see ta\u0308iesti o\u0308ige valik. Bataadi maitse ja\u0308tab enamikele inimestele mulje kartuli ja porgandi kooslusest ja mis jo\u0308uluso\u0308o\u0308k see ilma nende kaheta vo\u0308iks ku\u0308ll olla. Igastahes oli bataadikreem va\u0308ga ha\u0308sti o\u0308nnestunud \u2013 mo\u0308nusalt siidine ning puhas. Kusjuures garneeringuks lisatud loorberilehed andsid ha\u0308mmastava tulemuse, lisades va\u0308heke sa\u0308rtsu. Seakarree tu\u0308kk oli u\u0308ks aus ja saaremaine puhas sealiha. Kiidan, et lisatud oli vaid veidi soola ja pipart, niiet liha oli sa\u0308ilitanud nii oma mahlakuse kui puhta maitse. Samas vo\u0308inuks see siiski saada paar minutit enam ku\u0308psemist. Garneeringuks olnud sibulad ja ro\u0308stitud tomatid lisasid veelgi va\u0308rskust ning vo\u0308ib o\u0308elda, et tegu oli fantastilise jo\u0308uluroaga."}, {"text_idx": "#000004", "text": "Ega ma ju ometi saa mo\u0308o\u0308da ka magustoitudest, niiet proovisin loomulikult a\u0308ra Chef Ricky va\u0308ga jo\u0308uluse glo\u0308gis hautatud pirni s\u030cokolaadi biskviidi ja kardemonikreemiga. U\u0308ldiselt ma ku\u0308psetatud puuvilju ei armasta, aga kui neid valmistatakse oskuslikult, siis on maitse alati meeliu\u0308lendav. Kardemonikreem ning piparkoogipuru moodustasid koos pirniga ta\u0308iusliku koosluse. Ja\u0308ttes ko\u0303rvale va\u0308ikese pettumuse, et ootasin pakutavat pirni soojalt serveerituna, siis tegelikkuses oli see dessert va\u0308ga ha\u0308sti o\u0308nnestunud ning tuletas mulle meelde u\u0308ht jo\u0308uluaegset magustoitu, mida minu isa meile lapsepo\u0308lves valmistas. Jo\u0303ulumaitse suus ja jo\u0303ulutunne su\u0308dames."}]